Sakekamer: Eskom versleg ekonomie | News24
Sakekamer: Eskom versleg ekonomie
=Nomkhita Mona, uitvoerende hoof van die Nelson Mandelabaai- sakekamer. Foto: Verskaf
Die Nelson Mandelabaai-sakekamer het Maandag 'n beroep op Eskom gedoen om die redes vir die toepassing van die swaar beurtkrag bekend te maak.
Nomkhita Mona, uitvoerende hoof van die sakekamer, sê in 'n verklaring hulle wil ook weet wat Eskom gaan doen om die situasie so gou as moontlik op te los.
'n Vlaag kragonderbrekings heers sedert verlede week, met fase 4-beurtkrag wat Maandag vir 'n derde agtereenvolgende dag ingestel is. Dié kragverskaffer het Sondag in 'n verklaring gesê fase 4-beurtkrag is weens 'n tekort aan kapasiteit.
Fase 4-beurtkrag beteken dat die meeste inwoners tussen agt en tien uur sonder krag kan wees, terwyl kragonderbrekings van twee en 'n halfuur elk, vier keer per dag toegepas word.
Mona sê die feit dat Eskom dit nodig ag om hom tot die "drastiese" kragonderbrekings te wend, dui daarop dat die kragverskaffer 'n noodtoestand bereik het.
"Tog is daar geen deursigtigheid van Eskom oor wat die merkwaardige en skielike tekort aan kapasiteit veroorsaak nie – of hoekom dit so lank neem om 'n oplossing te bewerkstellig nie."
Sy sê dit lei daartoe dat die ekonomie geknou word.
"Ondernemings kan nie eens hul mees basiese funksies sonder elektrisiteit uitvoer nie. Omdat baie van die ondernemings nie toegerus is om hul eie elektrisiteit te verskaf nie, word eienaars gedwing om hul deure te sluit en 'n groot deel van hul daaglikse inkomste te verbeur."
Mona meen as dinge so aangaan, sal dit tot permanente sluitings van ondernemings en werkverliese lei.
"Deur Eskom se toedoen is ons as sakelui en inwoners onderwerp aan 'n leefstyl wat onvolhoubaar en onaanvaarbaar is."
In die Sondagsriviervallei-munisipaliteit, wat onder meer die sitrusdorpe Kirkwood en Addo insluit, veroorsaak beurtkrag chaos vir sakelui, asook in die landbou en diensleweringsektore, sê Flippie Ehlers, voorsitter van die Sondags- riviervallei-sakekamer.
Volgens hom kos dit sowat R600 per uur om 'n kragopwekker vir 'n pakhuis of sy supermark aan te hou.
"Die besproeiingsboere sukkel net so en dit is twee maande voor die oes. Die vrugte moet nou water kry omdat die grootte van die vrugte belangrik is."
Hy sê sowat 80% van sitrusboere het nie kragopwekkers om te besproei nie.
Sake word verder vererger deur die afwesigheid van bystand-kragopwekkers by die munisipaliteit se water- en rioolaanlegte.
Volgens Ehlers kom die pompe dus tydens kragonderbrekings tot stilstand en kan geen water na reservoirs in die gemeenskappe gepomp word of na die rioolaanlegte nie.
"Dit veroorsaak heelwat blokkasies aan die rioolstelsel, omdat daar geen water deurgaan om die afval af te voer nie.